Woody Guthrie

Woodrow Wilson ”Woody” Guthrie (14. heinäkuuta 1912 Okemah, Oklahoma Yhdysvallat – 3. lokakuuta 1967 New York, Yhdysvallat) oli yhdysvaltalainen folklaulaja ja lauluntekijä. Hän kirjoitti useita vasemmistolaisia ja isänmaallisia lauluja, joista tunnetuin on ”This Land is Your Land”. Bruce Springsteen levytti kappaleen 40 vuotta myöhemmin.  

Ammattiyhdistysmies Guthrie kirjoitti monia lauluja työväenluokkaan kuuluvien amerikkalaisten köyhyydestä ja sorrosta, lastenlauluja, fasismin vastaisia lauluja, lauluja Amerikan historiasta. Tunnettuja ovat etelävaltioiden asukkaiden siirtolaisuudesta Kaliforniaan kertovat laulut, ”Dustbowl ballads”. Guthrie lauloi levylle myös paljon amerikkalaisia kansansävelmiä.

Toisen maailmansodan aikana Guthrie kirjoitti aluksi sodanvastaisia lauluja, joita levytti Almanac Singers -yhtye, jossa vaikutti myös Pete Seeger. Guthrie käänsi kelkkansa Saksan hyökättyä Neuvostoliittoon ja hän alkoi tehdä taisteluhenkeä lietsovia sotalauluja. Niistä tunnetuin on The Sinking of Reuben James. Guthrie itse palveli sodan aikana Yhdysvaltain kauppalaivastossa.

Kaiken kaikkiaan hän teki yli tuhat folk- ja protestilaulua. 1960-luvun protestilaulusukupolvi Bob Dylan etunenässä piti Woody Guthrieta edeltäjänään ja sankarinaan. Woodyn poika Arlo Guthrie on tunnettu laulaja, joka aloitti uransa 1960-luvun hippivuosina.

Woody Guthrie sairastui 1940-luvun lopulla Huntingtonin tautiin ja vietti yksitoista viimeistä elinvuottaan sairaalassa.

Hal Ashbyn ohjaama elokuva Tämä maa on minun (Bound for Glory, 1976) perustuu Woody Guthrien elämään.

Valikoitu diskografia

Lähteet

Aiheesta muualla 

 Ylen Elävä arkisto: Woody Guthrien tarina

Yhdysvaltalaiset folkmuusikot
Hollywood Walk of Fame
Grammy-palkinnon saajat
Rock and Roll Hall of Fame
Vuonna 1912 syntyneet
Vuonna 1967 kuolleet
Songwriters Hall of Fame
Yhdysvaltalaiset sosialistit
Yhdysvaltalaiset kommunistit